โชว์ ลูก แส้ กำลังระบาด
ตอนนี้มีโรคระบาดกำลังเกิดขึ้นในประเทศไทย คนที่ติดโรคนี้จะมีอาการคล้ายซอมบี้เหมือนที่เราเคยดูในหนัง ซอมบี้ตัวนี้จะคอยหาคนอื่นเพื่อกัดต่อไป ถ้าคนอื่นโดนกัดก็จะกลายเป็นซอมบี้อีกตัวหนึ่ง และหาคนอื่นกัดไปเรื่อยๆ สุดท้ายจำนวนซอมบี้จะเพิ่มขึ้นเป็นทวีคูณได้ จากจุดเริ่มเพียงแค่ซอมบี้ตัวเดียว โรคระบาดนี้ ชื่อ "โชว์ ลูก แส้" ถ้าคนที่ฟังคำนี้ครั้งแรกจะดูเหมือนเป็นโรคที่ไม่เคยได้ยินมาก่อน แต่ถ้าคิดดีๆ ก็จะพบว่าคำนี้คือ "แชร์ ลูก โซ่" นั่นเอง
29 มิ.ย. 2560

ตอนนี้มีโรคระบาดกำลังเกิดขึ้นในประเทศไทย คนที่ติดโรคนี้จะมีอาการคล้ายซอมบี้เหมือนที่เราเคยดูในหนัง ซอมบี้ตัวนี้จะคอยหาคนอื่นเพื่อกัดต่อไป ถ้าคนอื่นโดนกัดก็จะกลายเป็นซอมบี้อีกตัวหนึ่ง และหาคนอื่นกัดไปเรื่อยๆ สุดท้ายจำนวนซอมบี้จะเพิ่มขึ้นเป็นทวีคูณได้ จากจุดเริ่มเพียงแค่ซอมบี้ตัวเดียว
โรคระบาดนี้ ชื่อ "โชว์ ลูก แส้" ถ้าคนที่ฟังคำนี้ครั้งแรกจะดูเหมือนเป็นโรคที่ไม่เคยได้ยินมาก่อน แต่ถ้าคิดดีๆ ก็จะพบว่าคำนี้คือ "แชร์ ลูก โซ่" นั่นเอง
แชร์ ลูก โซ่ ในปัจจุบัน ไม่ได้เข้ามาหาเราแบบตรงๆ แต่จะมีกระบวนการสมัยใหม่ ที่ทำให้เนียนมากขึ้น สินค้าล้ำสมัยมากขึ้น จนบางทีถ้าเราไม่คิดให้ดีๆ กว่าจะรู้ตัวอีกทีเราก็ถูกหว่านล้อม ถูกกัด และโดนล้างสมองกลายเป็นซอมบี้ไปเรียบร้อยแล้ว
วิธีการได้เงินของซอมบี้จะได้มาจากค่าคอมมิชชั่น และ คนที่ถูกซอมบี้ชวน เขาก็จะได้ค่าคอมมิชชั่นถ้าไปชวนคนอื่นต่อไปเรื่อยๆ โดยวิธีการนำเสนอจะเป็นรูปแบบผลตอบแทนที่สูง สูงพอที่ทำให้คนถูกชวนเกิดความโลภ
คนที่มีภูมิคุ้มกันความโลภที่ดีก็จะรอดตัว แต่ถ้าคนที่มาชวนเป็น ญาติ หรือ เพื่อนสนิท บางทีเราก็จะเกรงใจและยอมเชื่อ ทั้งที่จริงๆแล้ว ญาติและเพื่อนสนิทของเรายังไม่รู้ตัวเลยว่าเขาได้ติดเชื้อซอมบี้เข้าไปแล้ว..
ถ้าเราสงสัยว่าคนนั้นคือซอมบี้หรือเปล่า? เรามีวิธีตรวจสอบไหม?
วันนี้ InvestWisely มีวิธีตรวจสอบ 5 ข้อ มาเล่าให้ฟัง..
5 ข้อ... ต้องตรวจสอบก่อนลงทุน / โดย InvestWisely
ในฐานะคนทำเพจด้านการเงินการลงทุน
ถือเป็นความรับผิดชอบของพวกเราด้วยเหมือนกัน
ที่ต้องช่วยปกป้องนักลงทุนและบุคคลทั่วไป
จากการตกเป็นเหยื่อของมิจฉาชีพ
และการทุจริตหลอกลวงต่างๆ
ที่แฝงตัวอยู่ในรูปของ "โอกาสการลงทุน"
ซึ่งในยุคสมัยปัจจุบัน มีรูปแบบที่ซับซ้อน
มีการจัดโครงสร้างให้ใกล้เคียงกับการลงทุนจริงๆ
ทำให้สามารถแยกแยะได้ยากลำบาก
เมื่อเผลอตัวลงทุนไปแล้ว
ก็สามารถเกิดความเสียหายได้รุนแรง
จนถึงขั้นสูญเสียเงินทั้งหมด
ตามที่ได้เห็นเป็นข่าวอย่างหนาหูในระยะนี้
พวกเราคงไม่สามารถจะระบุได้
ว่าข้อเสนอการลงทุนใด หรือของกลุ่มใด
ที่เข้าข่ายการทุจริตหลอกลวง
เนื่องจาก ในช่วงแรกๆ ของการหลอกลวงนั้น
มักมีการจ่ายผลประโยชน์ต่างๆ
ได้ตามที่รับปาก หรือตกลงไว้เสมอ
ก่อนที่จะมีการเชิดเงินก้อนใหญ่หนีไปในภายหลัง
สิ่งที่เราทำได้ คือการ "รณรงค์" ให้ทุกท่าน
ลงทุนอย่างมีสติ คิดไตร่ตรองให้ดี
หากคิดจะเสี่ยง ก็ขอให้เสี่ยงอย่างมีภูมิคุ้มกัน
แบบที่ถ้าเกิดความเสียหายแล้ว
จะไม่กระทบฐานะการเงิน
จนมีปัญหาในการดำรงชีวิต
- - - - - - - - - - - - -
ข้อสังเกตเบื้องต้นที่เราอยากให้ท่านพิจารณาให้ดี
ก่อนจะลงทุนในอะไรก็ตาม
เนื่องจากมีโอกาสที่จะเป็นการทุจริตหลอกลวง ได้แก่
1. การลงทุนนั้นมีการรับประกันผลตอบแทน
สูงกว่าอัตราดอกเบี้ยเงินกู้
(สูงกว่า 8% ต่อปีหรือ 0.7% ต่อเดือน)
ขึ้นชื่อว่าการลงทุน ย่อมมีความเสี่ยง
และความไม่แน่นอนมาเกี่ยวข้องเสมอ
การสามารถรับประกันผลตอบแทนล่วงหน้าได้
ในอัตราที่สูงมาก โดยเฉพาะสูงกว่าต้นทุน
ในการไปกู้เงินมาลงทุน
อาจบ่งชี้ว่า การลงทุนนั้นไม่อยู่ในวิสัยปกติ
และมีความไม่น่าเชื่อถือที่จะนำเงินไปลงทุน
2. การลงทุนนั้นให้ผลตอบแทนสูง
โดยที่ไม่ต้องลงแรงศึกษาวิเคราะห์อะไร
ผลตอบแทนสูงนั้นมีจริงในโลกของการลงทุน
แต่มักจะเป็นของผู้ที่คิดวิเคราะห์ และทำงานหนัก
ไม่ใช่เพียงแค่วางเงินไว้เฉยๆ แล้วเงินจะโตได้เองมากๆ
โดยไม่ต้องบริหารจัดการอะไรเลย
3. การลงทุนที่มีการให้ผลตอบแทนเพิ่มขึ้น
เมื่อมีการชักชวนให้ผู้อื่นมาลงทุน
เพราะมีความสุ่มเสี่ยง ที่ผลกำไรที่ผู้ลงทุนได้รับ
อาจมาจากเงินของผู้ลงทุนรายใหม่
ที่ชักชวนกันมาเป็นทอดๆ เหมือนแชร์ลูกโซ่
คือได้รับกำไรจริง ตามที่รับปากไว้
แต่เงินนั้นไม่ได้มาจากการลงทุนจริง ตามที่กล่าวอ้าง
4. การลงทุนที่มีข้อจำกัดในการถอนเงินลงทุน
อย่างไม่สมเหตุสมผล
เช่นให้ถอนได้เพียงบางส่วน หรือหากจะถอนเงิน
จะต้องมีการชักชวนคนมาลงทุนเพิ่มก่อน
หรือต้องลงทุนเพิ่มก่อนเป็นต้น
เนื่องจากมีโอกาสที่เงินลงทุนที่ถอนไม่ได้นั้น
ถูกนำไปจ่ายเป็นผลตอบแทนให้ผู้อื่น
หรือถูกยักยอกนำออกไปโดยทุจริต
5. การลงทุนนั้นไม่อยู่ภายใต้กฎหมายไทย
แม้การลงทุนในบางสินทรัพย์หรือบางรูปแบบ
จะถูกกฎหมายในต่างประเทศ
แต่หากการลงทุนนั้นไม่อยู่ภายใต้การกำกับ
ขององค์กรกำกับดูแลในประเทศไทยแล้ว
หากเกิดปัญหาต่างๆ เช่นถอนเงินคืนไม่ได้
ผู้ลงทุนก็จะติดตามเงินคืนได้อย่างยากลำบาก
- - - - - - - - - - - - -
5 ข้อข้างต้นนี้ เป็นตัวกรองพื้นฐาน
ที่พอจะส่งสัญญาณบ่งชี้ได้ว่า
ท่านต้องระมัดระวัง อย่างมาก
หากจะลงทุนในอะไรที่มีลักษณะตามที่กล่าวมา
แน่นอนว่าการลงทุนมีความเสี่ยง
แต่การเลือกเสี่ยงอย่างพอประมาณ
ภายใต้ขอบเขตความรู้ของผู้ลงทุนแต่ละคน
ย่อมมีโอกาสสำเร็จได้ยั่งยืน
มากกว่าการเสี่ยงแบบไม่ลืมหูลืมตา
ไปกับข้อเสนออันสวยหรู
ที่แฝงอยู่ด้วยโอกาสการสูญเสียที่รุนแรง
และเป็นจริงได้ยาก
สุดท้าย...
ด้วยกำลังของพวกเรา คงไม่สามารถปราบปราม
การลงทุนที่ทุจริตหลอกลวงให้หมดไปได้โดยตรง
พวกเราทำได้เพียงรณรงค์ให้ทุกท่าน
มีสติ มีความรอบคอบในการลงทุน
เพื่อให้เงินทุนที่หามาได้อย่างยากลำบาก
ได้รับการนำไปลงทุนในช่องทางที่ถูกที่ควรเท่านั้น
หากท่านเห็นด้วยกับพวกเรา
แล้วเห็นว่าข้อความเหล่านี้มีประโยชน์
โปรดช่วยแชร์ ข้อความเหล่านี้ ไปยังคนที่ท่านห่วงใย
เพื่อสร้างเกราะป้องกันที่ดี ให้กับพวกเขาช่วยกันนะครับ
#ลงทุนอย่างมีสติ #NotGreedy #InvestWisely